Gladsaxesenderen er en 220 meter høj tv-mast i Gladsaxe. Masten er placeret på Tinghøj i kote 49, således at toppen af senderen befinder sig 269 meter over havets overflade. Senderen blev sat i drift 14. maj 1955 som den første af fire danske tv-sendere, og den blev sat op, efter at Folketingets finansudvalg den 1. april 1954 gav sin tilslutning til, at der skulle opføres såkaldte fjernsynsstationer og FM-stationer i København (Gladsaxe), Fyn (Sønder Højrup), Århus (Søsterhøj) og i Sønderjylland (Rangstrup-senderen). Søsterhøjsenderen ved Århus blev den næste, og den åbnede præcis et år senere end Gladsaxesenderen. Gladsaxesenderen var i en årrække Danmarks højeste bygningsværk, men er nu overgået af andre sendemaster i landet. Det højeste bygningsværk i Danmark er nu Rø-senderen på Bornholm.